《题中山出游图》
宋代·龚开

髯君家本住中山，驾言出游安所适。
谓为小猎无鹰犬，以为意所有家室。
阿妹韶容见靓妆，五色臙脂最宜黑。
道逢驿舍须少憩，古屋无人供酒食。
赤帻乌衫固可烹，美人清血终难得。
不如归饮中山酿，一醉三年万缘息。
却愁有物觑高明，八姨豪买他人宅。
待得君醒为扫除，马嵬金驮去无迹。

作者简介：宋淮阴人，字圣予，号翠岩，一号龟城叟。尝与陆秀夫同居广陵幕府。理宗景定间为两淮制置司监官。宋亡不仕。家甚贫，坐无几席。精于经术，工诗文、古隶，善画人物、山水。